Detektiv film
Detektiv film (inglizcha: detective – „izquvar“; lotincha: detego – „ochmoq“, „fosh qilmoq“) – chigal, jinoiy va davlatga qarshi ishlarning fosh etilishi haqida hikoya qiluvchi kino sanʼati asari. Dastlabki detektiv filmlardan biri „Bir jinoyat tarixi“ (rejissyor Ferdinand Zecca, 1901). Bu janr asoschisi fransuz rejissyori Victorin-Hippolyte Jasset 1908–1909-yillarda izquvar Nick Carter haqida film-serial ishlagan. 1913–1914-yillarda Fransiyada „Fantomas“ (5 seriyalik, rejissyor Louis Feuillade) filmi ekranga chiqdi. 1930-yillar komediya va chuqur psixologik talqinli detektiv filmlar paydo boʻldi. Bu janrning uzluksiz rivoji 1940-yillardan boshlandi: „Malta lochini“ (rejissyor John Huston); „Shanxaylik ledi“ (Orson Welles); „Arqon“ (Alfred Hitchcock). Detektiv film, shuningdek, „josuslik“ filmlari hamda trillerlarni ham oʻz ichiga oladi. Mashhur detektiv filmlar: „Soʻnggi patron“ (Ruminiya), „Oltin tish“ (Bolgariya), „Jinoyat joyi – Berlin“ (Germaniya), „Garovga tikilgan hayot“ (Polsha), „Oʻlik mavsum“ (Rossiya)